b'\n_START_ARTICLE_\nH\xe1\xbb\x93 Ch\xc3\xad Minhin kaupunki\n_START_SECTION_\nHistoria\n_START_PARAGRAPH_\nSaigon oli alun perin pieni kalastajakyl\xc3\xa4, joka sijaitsi samannimisen joen soisella suistoalueella. Sen asukkaat olivat todenn\xc3\xa4k\xc3\xb6isesti khmerej\xc3\xa4 ennen vietnamilaisten saapumista. Nguy\xe1\xbb\x85n H\xe1\xbb\xafu C\xe1\xba\xa3nh perusti kaupunkiin hallinnon vuonna 1698. Ranska teki Vietnamista oman siirtokuntansa 1800-luvun puoliv\xc3\xa4liss\xc3\xa4, kunnes vuonna 1954 kommunistinen Vi\xe1\xbb\x87t Minh l\xc3\xb6i ranskalaiset \xc4\x90i\xe1\xbb\x87n Bi\xc3\xaan Ph\xe1\xbb\xa7n taistelussa. Ranska ei suostunut kuitenkaan luovuttamaan valtaa kommunisteille, vaan antoi tukensa keisari B\xe1\xba\xa3o \xc4\x90\xe1\xba\xa1ille, joka teki Saigonista p\xc3\xa4\xc3\xa4kaupunkinsa. Kun Vietnam jaettiin virallisesti kahtia, piti Etel\xc3\xa4-Vietnam presidentti Ng\xc3\xb4 \xc4\x90\xc3\xacnh Di\xe1\xbb\x87min johdolla kaupungin p\xc3\xa4\xc3\xa4kaupunkinaan._NEWLINE_Vietnamin sodan lopputuloksena 1975 Pohjois-Vietnamin armeija liittolaisineen sai pahoja tuhoja k\xc3\xa4rsineen kaupungin haltuunsa. Yhdysvalloissa tapahtumaa kutsutaan Saigonin romahtamiseksi, Vietnamissa taas Saigonin vapauttamiseksi. Kommunistit nimesiv\xc3\xa4t kaupungin uudelleen johtajansa Ho T\xc5\xa1i Minhin mukaan vuonna 1976, kun yhdistetty Vietnamin sosialistinen tasavalta perustettiin. Ep\xc3\xa4virallista nimityst\xc3\xa4 S\xc3\xa0i G\xc3\xb2n k\xc3\xa4ytet\xc3\xa4\xc3\xa4n yh\xc3\xa4 puhekieless\xc3\xa4, varsinkin ulkomailla asuvien vietnamilaisten keskuudessa. Erityisesti nimityst\xc3\xa4 k\xc3\xa4ytet\xc3\xa4\xc3\xa4n kaupunginosasta numero yksi.'